דוד זיני

דוד זיני (נולד בט"ו בטבת ה'תשל"ד – 9 בינואר 1974) הוא קצין בצה"ל בדרגת אלוף, המשמש מפקד פיקוד ההכשרות והאימונים ומפקד הגיס המטכ"לי. קודם לכן שימש בין היתר מפקד מל"י, מפקד קורס מפקדי פלוגות ומפקדי גדודים, מפקד עוצבת עידן, מפקד ומקימה של חטיבת עוז, מפקד המרכז לאימונים באש במל"י, מפקד חטיבת אלכסנדרוני ומפקד יחידת אגוז.

== ביוגרפיה ==
זיני נולד בירושלים, גדל והתחנך באשדוד. בנם של הרב יוסף ופנינה זייני, לימים רב רובע ד' בעיר אשדוד. הוא בן בכור במשפחה בת עשרה ילדים. דודו הוא רב ד"ר אליהו רחמים זייני. בנעוריו למד בתלמוד תורה מורשה, בישיבה תיכונית חיספין, בישיבת שבי חברון ובמכינת קשת יהודה.

התגייס לצה"ל בשנת 1992 והתנדב לסיירת מטכ"ל. לאחר טירונות צנחנים עבר מסלול הכשרה כלוחם ביחידה. לאחר סיום המסלול שירת כשנה בפלגה מבצעית ביחידה. לאחר קורס קציני חי"ר עבר לשרת בחטיבת גולני שבה שובץ כמפקד מחלקה בגדוד 12. בהמשך היה מפקד פלוגת החוד ג' בגדוד 12, והוביל אותה בלחימה בדרום לבנון. לאחר מכן היה מפקד פלגה א' ביחידת אגוז. בעת מבצע חומת מגן היה בחופשת לימודים. הוא קטע את לימודיו ושב לחטיבה עד לסיום המבצע. בהמשך היה סגן מפקד גדוד 51. לאחר מכן היה מפקד מחזור האימון המתקדם בבא"ח גולני. במלחמת לבנון השנייה שימש כמפקד חפ"ק חטיבת גולני.

בשנת 2006 הועלה לדרגת סא"ל ומונה למפקד גדוד 51, תפקיד שבו שימש עד שנת 2008. במרץ 2007 התמודד עם מרד של לוחמי הגדוד, לאחר שהפסיק נורמות פסולות בנוגע להבדלי ותיקות-צעירות. ביולי 2007 יצא הגדוד בפיקודו לפעילות מבצעית בעזה שנמשכה עד פברואר 2008. במסגרתה הוביל את הגדוד בלחימה ברצועת עזה בעשרות מבצעים, שבהם נהרגו מחבלים רבים, אותרו מצבורי אמצעי לחימה והושמדו תשתיות טרור. על הלחימה הממושכת והנחושה קיבל הגדוד ב-27 באפריל 2008 צל"ש יחידתי, ממפקד פיקוד הדרום, יואב גלנט. בשנת 2008 מונה למפקד יחידת אגוז, והוביל אותה בלחימה במבצע עופרת יצוקה. בשנת 2010 סיים את התפקיד ויצא ללימודים.

בשנת 2011 הועלה לדרגת אל"ם ומונה למפקד חטיבת אלכסנדרוני ולמפקד מגמה בקורס מפקדי פלוגות ומפקדי גדודים. בשנת 2013 היה במקביל מפקד המרכז לאימונים באש במל"י. במהלך מבצע צוק איתן, לאחר פציעתו של מפקד חטיבת גולני, רסאן עליאן, זיני מונה באופן זמני כמחליפו, והוביל את החטיבה בהמשך קרב שג'אעייה במזרח עזה. את תפקידיו אלו סיים בשנת 2014. לאחר מכן היה קצין אג"ם של פיקוד המרכז בין השנים 2014–2015. ב-6 ביולי 2015 מונה להקים את חטיבת עוז וב-27 בדצמבר נכנס לתפקידו כמפקד החטיבה הראשון. את תפקידו סיים ב-17 באוגוסט 2017. לאחר מכן היה חניך במכללה לביטחון לאומי במחזור מ"ה (2017–2018).

ב-29 בינואר 2018 הועלה לדרגת תא"ל וב-31 בינואר נכנס לתפקידו כמפקד עוצבת עידן, ובמקביל שימש מפקד קורס מפקדי פלוגות ומפקדי גדודים בין השנים 2019–2020. בתפקידו כמפקד עוצבת עידן שירת עד 10 בספטמבר 2020. ב-24 ביוני 2020 מונה למפקד מל"י, ושימש בתפקיד עד 27 באוקטובר 2022.

ב-1 ביוני 2023 הועלה לדרגת אלוף וב-5 ביולי נכנס לתפקידיו כמפקד פיקוד ההכשרות והאימונים ומפקד הגיס המטכ"לי. ב-7 באוקטובר 2023, מייד עם היוודע דבר מתקפת הפתע על ישראל, מיהר מביתו ברמת הגולן דרומה, נלחם יחד עם כוחות בשטח וחיסל חוליות מחבלים שחדרו מרצועת עזה לאזור קיבוץ מפלסים ונלחם בקרב מפלסים<ref></ref>. במהלך מלחמת חרבות ברזל נודע על קיום מסמך מסווג שכתב במאי 2023, לאחר בקרה ממושכת ורב-מערכתית שביצע על פעילות צה"ל סביב הגדר מול רצועת עזה לנוכח תרחישים שונים, לבקשת מפקד אוגדת עזה תא"ל אבי רוזנפלד. במסמך הצביע זיני על תרחישי קיצון שכללו חדירת מחבלים תחת הפתעה מודיעינית מוחלטת, ועל המענה הנדרש עבורם, ובסיכומו התייחס ל"קונספציה" שנוצרה סביב הגדר<ref></ref>.

לקראת עזיבתו של האלוף אבי גיל את משרת המזכיר הצבאי של ראש הממשלה הועלה שמו של זיני כמועמד לתפקיד, ורה"מ נתניהו אף ביצע איתו ראיון לקראת אפשרות זו<ref></ref>. בעקבות אפשרות של חקיקת חוק גיוס חדש, בזמן מלחמת חרבות ברזל, היה שותף זיני לניסיון להקמת חטיבה חרדית שתפשר לחרדים שילוב בצה"ל יחד עם שמירה על ערכיהם, ובכפוף לפסיקות ההנהגה החרדית<ref></ref>. לשם כך נפגש עם הרב דוד לייבל בבני ברק, וביציאתו מהפגישה הותקף רכבו על ידי קיצוניים<ref></ref>.

== חיים אישיים ==
זיני מתגורר במושב קשת שברמת הגולן, נשוי לנעמי ואב לאחד עשר ילדים. הוא בעל תואר ראשון בחינוך ותואר שני בביטחון לאומי ובמנהל ציבורי מהמכללה לביטחון לאומי.

== קישורים חיצוניים ==

* 
* 
* אביחי בקר, [http://www.fresh.co.il/vBulletin/showpost.php?p=4607518&postcount=1 גולני שלי, גולני שלהם], הארץ, 8 באוקטובר 1998, כפי שהועלה באתר פרש
* 
* 
* מערכת אתר צה"ל, [https://www.idf.il/אתרים/פיקוד-המרכז/טקס-החלפת-מפקד-עוצבת-עידן/ תא"ל דוד זיני מונה למפקד עוצבת "עידן"], באתר צה"ל, 31 בינואר 2018
* 
* 

== הערות שוליים ==

קטגוריה:לוחמי סיירת מטכ"ל
קטגוריה:אשדוד: אישים
קטגוריה:מפקדי גדודים בחטיבת גולני
קטגוריה:מפקדי יחידת אגוז
קטגוריה:מפקדי חטיבת אלכסנדרוני
קטגוריה:מפקדי המרכז לאימונים באש
קטגוריה:קציני אג"ם של פיקוד המרכז
קטגוריה:מפקדי חטיבת עוז
קטגוריה:מפקדי עוצבת עידן
קטגוריה:מפקדי קורס מפקדי פלוגות ומפקדי גדודים
קטגוריה:מפקדי המרכז הלאומי לאימונים ביבשה
קטגוריה:מפקדי גייסות בצה"ל
קטגוריה:אלופי צה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי המכללה לביטחון לאומי
קטגוריה:בוגרי תלמוד תורה מורשה
קטגוריה:בוגרי ישיבה תיכונית חיספין
קטגוריה:בוגרי ישיבת שבי חברון
קטגוריה:בוגרי מכינה קדם-צבאית קשת יהודה
קטגוריה:קשת: אישים
קטגוריה:מפקדי פיקוד ההכשרות והאימונים
קטגוריה:ישראלים שנולדו ב-1974
קטגוריה:חיילי צה"ל במלחמת חרבות ברזל